Document ID: 32004D0595

KOMMISSIONENS BESLUTNING
af 29. juli 2004
om en model for sundhedsattest til brug ved import til Fællesskabet af hunde, katte og fritter i handelsmæssigt øjemed
(meddelt under nummer K(2004) 1947)
(EØS-relevant tekst)
(2004/595/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 17, stk. 2, litra b), og
ud fra følgende betragtninger:
(1)
Ved direktiv 92/65/EØF er der fastsat dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner.
(2)
Ved Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr og om ændring af Rådets direktiv 92/65/EØF (2), er der fastsat dyresundhedsmæssige betingelser for ikke-kommerciel transport af selskabsdyr samt bestemmelser om kontrol i forbindelse hermed. Forordningen har bl.a. til formål at sikre, at der gælder ensartede regler for handel med og ikke-kommerciel transport af dyr, og at undgå svig.
(3)
Ved forordning (EF) nr. 998/2003 ændredes desuden direktiv 92/65/EØF, så det fastsættes i direktivet, at hunde, katte og fritter kun kan gøres til genstand for samhandel, hvis de opfylder kravene i forordningen.
(4)
Der bør således vedtages bestemmelser om import til Fællesskabet af hunde, katte og fritter i handelsmæssigt øjemed, der svarer til bestemmelserne om import af de pågældende dyr i ikke-kommercielt øjemed, samtidig med at kravet om en klinisk undersøgelse bibeholdes, jf. artikel 16 i direktiv 92/65/EØF.
(5)
Det bør sikres, at de regler og principper, der anvendes af attesterende embedsmænd i tredjelande, frembyder tilstrækkelige garantier. Import til Fællesskabet af hunde, katte og fritter i handelsmæssigt øjemed bør derfor kun tillades fra de lande, der er opført på listen i bilaget til Rådets beslutning 79/542/EØF af 21. december 1976 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (3) eller i bilag II til forordning (EF) nr. 998/2003.
(6)
I Kommissionens beslutning 2004/203/EF (4) er der fastsat en model for den attest, der skal anvendes ved ikke-kommerciel transport fra tredjelande af hunde, katte og fritter i overensstemmelse med forordning (EF) nr. 998/2003. Der bør ligeledes fastsættes en model for attest til brug ved import til Fællesskabet af hunde, katte og fritter i handelsmæssigt øjemed.
(7)
Ved forordning (EF) nr. 998/2003 blev artikel 10 i direktiv 92/65/EØF ændret, så betingelserne for handel med hunde, katte og fritter blev bragt i overensstemmelse med betingelserne for ikke-kommerciel transport, og Kommissionens beslutning 94/273/EF af 18. april 1994 om dyrlægeattestering for markedsføring i Det Forenede Kongerige og Irland af hunde og katte, der ikke har oprindelse i disse lande (5), bør derfor ophæves.
(8)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne tillader import af hunde, katte og fritter i handelsmæssigt øjemed, jf. artikel 16 i direktiv 92/65/EØF, forudsat at følgende krav er opfyldt:
a)
Dyrene kommer fra tredjelande, der er opført i bilag II til beslutning 79/542/EØF eller i del B, afdeling 2, og del C i bilag II til forordning (EF) nr. 998/2003.
b)
Dyrene ledsages af en sundhedsattest, som er i overensstemmelse med modellen i bilaget til nærværende beslutning.
Attesten kræves ved indførsel fra de tredjelande, der er omhandlet i stk. 1, litra a), til andre medlemsstater end Irland, Sverige og Det Forenede Kongerige og ved indførsel til Irland, Sverige og Det Forenede Kongerige fra de tredjelande, der er anført i del B, afdeling 2, og del C i bilag II til forordning (EF) nr. 998/2003.
Artikel 2
Beslutning 94/273/EF ophæves.
Artikel 3
Denne beslutning anvendes fra den 12. oktober 2004.
Artikel 4
Denne beslutning er rettet til medlemsstaterne.
Udfærdiget i Bruxelles, 29. juli 2004

Labels: 12
3
6